b'\n_START_ARTICLE_\nRajska ptica\n_START_SECTION_\nVsebina zgodbe\n_START_PARAGRAPH_\nGrof se nekega dne odpravi s svojo dru\xc5\xbebo na lov v gozd. Tam zagleda medveda in mu sledi, dokler se ne zave, da je pri\xc5\xa1el v neznan del gozda. Ko se ozre, opazi, da se nahaja v najlep\xc5\xa1em gaju, kakr\xc5\xa1nega ni videl ne v doma\xc4\x8dih ne v tujih de\xc5\xbeelah, kjer z dreves visijo zlata jabolka, vse lepo prijetno di\xc5\xa1i, v bistrih studencih se pretaka voda in z veje na vejo je poskakovala pti\xc4\x8dica z zlatim kljunom. Njeno petje je bilo tako lepo, da se je grof odlo\xc4\x8dil, da bo malo posedel in si odpo\xc4\x8dil ob tem lepem petju. Mislil je, da je minilo pol ure, zato se je odlo\xc4\x8dil, da gre nazaj in poi\xc5\xa1\xc4\x8de svojo dru\xc5\xbebo, saj so ga gotovo \xc5\xbee pogre\xc5\xa1ali. Ko se je vra\xc4\x8dal iz gozda, je opazil, da poti niso ve\xc4\x8d enake kakor prej in kjer je prej bil gozd, so sedaj bile njive in vinogradi. Ker svoje dru\xc5\xbebe, ki ga je spremljala na lov, ni na\xc5\xa1el, je povpra\xc5\xa1al vinogradnike in kmete na njivah. Ti so mu poto\xc5\xbeili, da morajo garati za novega kralja, hmeljni\xc5\xa1kega barona, ki se je polastil gradu po smrti njihovega prej\xc5\xa1njega dobrega grofa, ki ga je v lovu raztrgal medved. Star grof se zave, da ptice ni poslu\xc5\xa1al le pol ure, ampak je od tega minilo natanko trideset let. Najstarej\xc5\xa1i kmetje so ga prepoznali in vsi so popadali pred njim na kolena in glasno zahvalili Bogu za neskon\xc4\x8dno milost, da jim je povrnil dragega dobrotnika in odre\xc5\xa1enika. Grof jim je rekel:\xc2\xa0\xc2\xbbVstanite in poi\xc5\xa1\xc4\x8dite si oro\xc5\xbeja! V moj grad gre iz go\xc5\xa1\xc4\x8dave pod zemljo skrivna pot, ki sem jo izdolbel s svojimi rokami in nisem povedal nikomur zanjo.\xc2\xab\xc2\xa0Skupaj so se odpravili in v gradu zasa\xc4\x8dili barona pri veselici s prijatelji. Premagali so ga in grof je zopet zavladal gradu. Barona in njegove prijatelje pa so vpregli v pluge, kakor je on prej po\xc4\x8del z ubogimi kmeti in jih tako mu\xc4\x8dili do zime.'